
18.10.2013
DREPT  LA  REPLICĂ


Referitor la materialul prezentat de Televiziunea Tele M Iaşi în emisiunea ” Ştiri ” la ora 18.00 şi ora 21.00, ediţiile din data de 16.10.2013, intitulat ” Imparţialitatea şi independenţa lipsesc din justiţia română”, material care se află şi pe site-ul televiziunii, Curtea de Apel Iaşi face următoarele precizări: 


În cadrul materialului realizat la Curtea de Apel Iaşi de către reporterul televiziunii Tele M Iaşi, domnul  judecător Miguel  Angel Casan Llopis a acordat un interviu în care, printre altele, se referea la faptul că a avut ocazia să constate că în cadrul proceselor aflate pe rolul instanţelor noastre există şi complete formate din doi judecători, în condiţiile în care legislaţia ţării domniei sale nu conţine această prevedere. 

Difuzarea de către postul de televiziune Tele M Iaşi a cuvintelor domnului judecător Miguel  Angel Casan Llopis, scoase din context, ca reprezentând concluzia trasă de judecătorii europeni aflaţi la Curtea de Apel Iaşi, nu corespunde realităţii.


Membrii delegaţiei formate din cei şase judecători europeni aflaţi la Curtea de Apel Iaşi în perioada 14-18.10.2013 se arată cu adevărat dezolaţi de modul în care au fost prezentate primele lor concluzii în emisiunea de  ”Ştiri” a postului de Televiziune Tele M Iaşi în ediţiile din 16.10.2013, deoarece acestea nu corespund experienţei şi impresiilor domniilor lor  după prima săptămână la Iaşi. Domnul judecător Miguel  Angel Casan Llopis face următoarele precizări: ” Este adevărat că în sistemul nostru de drept nu există complet de doi judecători, dar aceasta este o problemă procedurală, care nu are legătură cu independenţa şi imparţialitatea. Necunoaşterea de către noi în profunzime a procedurilor din România şi poate o traducere  inexactă au dus la această impresie. Dimpotrivă, pe parcursul acestor zile am constatat profesionalismul colegilor noştri magistraţi români, concluzia fiind una pozitivă”. 


În acest context, vă solicităm să difuzaţi acest drept la replică în cadrul emisiunii de ştiri a postului de televiziune Tele M Iaşi, în aceleaşi condiţii de emisie în care a fost difuzat materialul iniţial, cu precizarea că interpretarea şi traducerea interviului luat domnului judecător Miguel  Angel Casan Llopis au fost realizate de către redacţia televiziunii Tele M Iaşi. De asemenea, vă solicităm ca aceste menţiuni să fie postate şi pe site-ul televiziunii.

